**Gyakorlati, szervezési dolgok Koldingban**

Nagyjából fél évet töltöttünk Koldingban Cyntivel és Emével. A szállással és minden egyébbel kapcsolatos ügyintézés így utólag visszagondolva nem is volt annyira bonyolult, sokkal egyszerűbbnek tűnik minden most, hogy már nagyjából átlátjuk, mi hogy működik. Eleinte azonban csak pislogtunk, mint hal a szatyorban, az úgynevezett függetlenségnek egy új oldalát ismerhettük meg, aminek a felelősséghez is volt némi köze.

Hárman béreltünk egy 2-szobás lakást a Bredevej utcában, amit eredeti dánul valószínűleg sosem leszünk képesek helyesen kiejteni (az „r”-et félhangként ejtik, vagy, ahogy a dán tanárnőnk mondta, „megesszük őket”; a „d” pedig egy fura, fogsorodig tolt nyelvvel kiejtett l hangra hasonlít, legalábbis ebben a szóban, egyébként van még kb. 3 féle kiejtési módja ☺)

**Lakás**

Szép fokozatosan alakítottuk ki a kis otthonunkat. Minden azzal kezdődött, hogy tető legyen a fejünk felett. A studentkolding.dk-n keresztül találtunk is egy lakást, ami elfogadhatónak tűnt, gyalog kb. 40 percre volt a sulitól, de nem igazán volt merszünk válogatni, vészesen közeledett a kiutazás ideje. A szépösszegű kaució (amit persze kiköltözés után visszakaptunk) és első havi lakbér átutalása után már csak az volt hátra, hogy reménykedjünk, minden rendben lesz. Már csak azért is, mert vasárnap érkeztünk meg, és Peter, a gondnok vasárnap nem dolgozik és ezt nagyon komolyan is veszi. Telefonon úgy egyeztünk meg, hogy nyitva hagyja az ajtót, a kulcsot meg otthagyja nekünk a konyhaablakban. Hát igen, van ahol ez nem jelent gondot ☺ Az ajtó nyitva volt, a kulcsot megtaláltuk, juhúúú.

A következő kihívás a lakás berendezése volt, általában ugyanis üresen adják ki őket, habár ha szerencséd van az előző lakó otthagy ezt-azt, … nekünk nem volt. Sikerült azonban viszonylag kis befektetéssel berendezni a lakást, Dániában meg van a maga kis kultúrája a 2nd hand üzleteknek, a diákok is sokmindent adnak-vesznek egymás között Facebook-os csoportokban (mint pl az IBA Market), de persze a helyi Jyskbe is ellátogattunk. Minden egyes kis bútordarabbal és konyhai felszereléssel egyre otthonosabbá vált a lakásunk, és még a konnektorok is kedvesen mosolyogtak ránk.

**Papíráradat**

Szerződést kellett kötnünk a villanyra és az internetre. Hihetetlen milyen egyszerű az ügyintézés, szinte mindent e-mailben intéztünk. Az albérletet pl. Michellel intéztük, akit sosem láttunk, mivel a főbérlő cégnek csak Koppenhágában volt irodája. A netes és villanyos szerződésben is kapsz bejelentkezési adatokat, az adott cég honlapján be tudsz jelentkezni az adatlapodra/adatlapotokra, számlaelőzmények, statisztikák, amit csak akarsz, de lehet, hogy ez sokaknak nem érdekes. ☺

**Érdekességek/tanácsok**

* Ne felejtsd el felkapcsolni a konnektort miután bedugtad a notebooktöltőt, különben nem fog menni.
* A dán szöveget mindig angolra fordítsd a googletranslate-tel, főleg, ha szerződésről van szó. A magyar fordítás nagyon fura, néha vicces, de van, hogy csak simán érthetetlen. Habár vannak köztük gyöngyszemek, mint pl.: „aláírni az életed és a mozgó Trefor a lehető leghamarabb, de nem korábban, mint két hónap, hogy mozog a dátum“.
* A villanyt lefelé kell felkapcsolni és felfelé lekapcsolni, de erre lehet, hogy nem is lesz szükség. Nálunk a fürdőszobát kivéve nem volt rendes villany. Mikor megkérdeztük a gondnokot, hogy ez most így hogy lehet, annyit mondott használjunk sima konnektoros lámpát, habár azért a konyhába felszerelt nekünk egy rendeset. ☺
* Minden szerződésen nézd meg, mennyi idővel előre kell felmondani, írd be a naptárba és ne felejtsd el.
* Beköltözéskor fel kell hívni a fűtést szolgáltató céget, hogy beköltöztél, beregisztrálnak, aztán mikor kiköltözöl, megint szólsz nekik, hogy tudják, le kell majd olvasni a mérőkét a radiátorokon. Nálunk mondjuk ez úgy volt, hogy kiköltözéskor a gondnokkal jött a „Techem-es bácsi” is és el is volt intézve, a „telefonos kisasszonynak” már csak az adminisztráció miatt kellett szólni, hogy „szevasztok elmentünk”.
* Egyél sok müzlit, nagyon finom, miután hazajöttél hiányozni fog.
* Vigyél igazolványra való fényképet! Igényelned kell majd egy bizonyos sárga kártyát, minden ezzel kapcsolatos infót megtudsz majd a kinti suliban. Ki kell tölteni néhány papírt, kell hozzá a fénykép is. Hivatalba nem kell menni, a hivatal jön a suliba. Kb. 1 héten belül postázzák az igazolványt. Mielőtt haza jössz, le kell adni egy újabb nyomtatvánnyal együtt, szintén suliban. Pofonegyszerű és gyors az egész. És persze angolul, nem kell a dán fordítással bajlódni. ☺
* Ne nyomd össze a műanyagpalackot és a sörös dobozt, úgy kell leadni az üzletben, mint nálunk a sörösüvegeket.
* Szerezz egy biciklit. Olyan fantasztikusan jók a bicikli utak, hogy vétek nem használni őket. Facebook-os csoportokban vagy dba.dk-n elég jó áron lehet szerezni, alkudni is ér.
* A lakbért mindig előre kell fizetni havonta, a többinél 3-havonta számláznak, a netnél előre, a villanynál visszamenőleg, fogyasztás alapján. Szóval ritkán jön, de ha igen akkor nagy, ne lepődj meg.
* Szintén nettel kapcsolatos: a routert vissza kell küldeni, különben kiszámlázzák. De jófejek, kb. 1 héttel a szerződés lejárta előtt küldenek dobozt meg „bélyeget”. Szóval utolsó nap csak router dobozba, bélyeg dobozra és séta a postára, mivel a biciklidet már valószínűleg eladtad. ☹
* Minden újonnan érkezett emberkének biztosítanak ingyenes nyelvtanulást. Simán beiratkozhatsz, már csak az érdekesség kedvéért is. Tök jó mikor a helyiek furcsa huhogása közt megértesz egy-két szót, ha kiejteni nem is vagy képes azokat a hangokat/szavakat, de most komolyan olyan mintha egy „foó kumpival” a szádban kellene beszélni. ☺

**Irány haza**

Így utólag visszagondolva a kezdet könnyebb volt, szinte a nulláról megteremteni a kis otthonunkat. Az utolsó hetekben ugyanígy a nullához kellett visszajutni, túladni a bútorokon, eladni a szívedheznőtt biciklit.

Így egyszerre talán kicsit soknak tűnik, de ne felejtsd el, hogy majdnem féléves buliról van szó. Szép lassacskán jött egyik dolog a másik után, mindig csak az aktuális „feladat” számított.

Judit